RS ดีดสวนตลาด! เก็งครึ่งปีหลังพลิกกำไร กูรูมองบวก “คิง พาวเวอร์” ร่วมถือหุ้น
RS ดีดสวนตลาด โบรกฯยังเชื่อครึ่งปีหลังดีพอพลิกทำกำไร มองบวก คิง พาวเวอร์ ร่วมถือหุ้น
3 ส.ค. 2558

ผู้สื่อข่าวรายงานว่า ราคาหุ้นบริษัท จำกัด (มหาชน) หรือ RS ณ เวลา 10.20 น. อยู่ที่ 12.60 บาท บวก 0.70 บาท หรือ 5.88% สูงสุดที่ 12.80 บาท ต่ำสุดที่ 12.10 บาท มูลค่าซื้อขายที่ 138.24 ล้านบาท ขณะที่ดัชนีตลาดหุ้นไทยโดยรวมลบ 0.29%
 
 
 
บล.เคเคเทรด ระบุในบทวิเคราะห์ (3 ส.ค.) ยังคงคำแนะนำ “เก็งกำไร” RS ประเมินราคาเหมาะสมปี 58 ที่ 12.50 บาท แม้ผลประกอบการในไตรมาส 2/58 ยังมีผลขาดทุน แต่มองว่าผลประกอบการของบริษัทจะเริ่มพลิกกลับมามีกำไรในครึ่งปีหลังของปี 58 หลังอัตราการจองซื้อโฆษณาเริ่มปรับตัวดีขึ้น และคาดกำไร 2 ปีข้างหน้า (ปี 59-60) จะกลับมาเติบโตเฉลี่ย 52%
ส่วนประเด็นการซื้อขายหุ้นของกลุ่มคิง พาวเวอร์ มีมุมมองในทางบวก ด้วยกลุ่มคิงพาวเวอร์เดิมถือเป็นพันธมิตรทางธุรกิจ และเป็นหนึ่งในลูกค้าของบริษัทอยู่แล้ว การเข้ามาถือหุ้นโดยไม่ได้เปลี่ยนแปลงรูปแบบการบริหาร แต่คาดว่าจะเอื้อประโยชน์ทางธุรกิจมากขึ้น จากเดิมที่มีธุรกิจร่วมกันอยู่แล้ว อาทิการใช้สื่อเพลงของ RS บนเครื่องบิน และการใช้โฆษณาผ่านช่องทางสื่อสารของ RS อย่างไรก็ตามเบื้องต้นคาดว่ายังไม่มีผลต่อประมาณการอย่างมีนัยสำคัญ
ขณะที่เทคนิคราคาหุ้นปิดเป็นแนวโน้มทางขาขึ้นแรงวันที่สอง คาดราคายังผันผวนต่อในกรอบแนวรับ (11.00 บาท) แนวต้าน (12.50 บาท) หากดีดตัวขึ้นบริเวณแนวต้านควรขายทำกำไรไปก่อน
 
ด้านบล.ฟิลลิป (ประเทศไทย) ระบุว่า แม้ว่าก่อนหน้านี้ได้ปรับลดประมาณการกำไรสุทธิของ RS ลงกว่า 55% จากเดิม 473 ล้านบาทเป็น 165 ล้านบาท พร้อมปรับราคาพื้นฐานเหลือ 15 บาท จากเดิม 17.10 บาท ตามทิศทางยอดขายโฆษณาที่ไม่เป็นไปตามเป้า ประกอบกับมีต้นทุนในการดำเนินงานสูง แต่ยังคงคำแนะนำ “ซื้อ” โดยเชื่อว่าด้วยศักยภาพ RS ที่มีเรตติ้งอันดับ 4 ของทีวีดิจิตอล จะสามารถดึงเงินโฆษณากลับมาได้ แม้ผลประกอบการครึ่งปีแรกยังขาดทุนสุทธิ